ไทยติด “โควิด” เพิ่ม 8 ราย กลับจากตปท. ดันป่วยสะสม 3,269 คน ไร้เสียชีวิต
"ศบค." เผยไทยพบผู้ติดเชื้อ “โควิด” เพิ่ม 8 ราย กลับจากตปท. เข้า State Quarantine ดันยอดป่วยสะสม 3,269 คน ไร้เสียชีวิต
"ศบค." เผยไทยพบผู้ติดเชื้อ “โควิด” เพิ่ม 8 ราย กลับจากตปท. เข้า State Quarantine ดันยอดป่วยสะสม 3,269 คน ไร้เสียชีวิต
23 ก.ค. 2563

แพทย์หญิงพรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 23 ก.ค.63 เมื่อเวลา 11.30 น. ที่สำนักงานปลัดกระทรวงสาธารณสุข
โดยระบุว่า พบผู้ป่วยยืนยันติดเชื้อโควิด-19 รายใหม่ จำนวน 8 ราย เป็นผู้ที่เดินทางกลับจากต่างประเทศ และเข้าพักยังสถานที่เฝ้าระวังที่รัฐจัดให้ หรือ State Quarantine ทำให้มีจำนวนผู้ป่วยยืนยันสะสมเพิ่มขึ้นเป็น 3,269 ราย รักษาหายแล้วทั้งสิ้น 3,105 ราย ยังรักษาอยู่ 106 ราย ไม่มีรายงานผู้เสียชีวิตเพิ่ม จำนวนผู้เสียชีวิตรวม ยังคงอยู่ที่ 58 ราย
สำหรับผู้ติดเชื้อรายใหม่ แบ่งเป็นผู้ที่เดินทางกลับจากอียิปต์ 4 ราย
รายที่ 1-2 เป็นเพศชาย อายุ 21 ปี เดินทางถึงไทย วันที่ 8 ก.ค. เข้าพัก State Quarantine ที่ จ.ชลบุรี พบเชื้อจากการตรวจครั้งที่ 2 วันที่ 19 ก.ค. ซึ่งเป็นวันที่ 11 ของการกักตัว โดยผู้ป่วยไม่มีอาการ
รายที่ 3 และ 4 เป็นเพศชาย อายุ 20 และ 24 ปี เป็นนักศึกษา เดินทางถึงไทย วันที่ 17 ก.ค. เข้าพัก State Quarantine ที่ จ.ชลบุรี พบเชื้อจากการตรวจครั้งที่ 1 วันที่ 21 ก.ค. ซึ่งเป็นวันที่ 5 ของการกักตัว ผู้ป่วยไม่มีอาการ
ผู้ที่เดินทางกลับจากซูดาน 2 ราย เป็นเพศชาย 1 ราย อายุ 20 ปี และเพศหญิง 1 ราย อายุ 20 ปี ทั้ง 2 รายเป็นนักศึกษา ถึงไทย วันที่ 10 ก.ค. พบมีอาการเข้าเกณฑ์สอบสวนโรค (PUI) ตรวจหาเชื้อ ณ ด่านควบคุมโรค สนามบินสุวรรณภูมิ ผลไม่พบเชื้อ จึงเข้าพัก State Quarantine ใน จ.ชลบุรี ผลพบเชื้อจากการตรวจครั้งที่ 3 วันที่ 21 ก.ค. ซึ่งเป็นวันที่ 12 ของการกักตัว
และอีก 2 ราย เดินทางกลับจากสหรัฐอเมริกา เป็นเพศหญิง อายุ 22 และ 23 ปี อาชีพรับจ้าง ถึงไทย วันที่ 18 ก.ค. เข้าพัก State Quarantine ในกรุงเทพฯ พบเชื้อจากการตรวจครั้งที่ 1 วันที่ 21 ก.ค. ซึ่งเป็นวันที่ 5 ของการกักตัว